Lode

Lode on Vana-Liivimaa põline (Uradel) vasallisuguvõsa.

Tõenäoliselt Põhja-Saksamaalt (teistel väidetel Põhja-Itaaliast Lodi ümbruskonnast või Eestist) pärinevad Loded jõudsid Eestisse juba 13. sajandi esimesel poolel, mil Johannes de Lodet on mainitud Saare-Lääne piiskopkonna stiftifoogtina. Stiftifoogti residentsiks sai Kullamaa linnus, mille 1234. aastal vallutas Mõõgavendade ordu. Fromhold Lode poolt Saare-Lääne ja Tallinna piiskopile Georg von Tiesenhausenile 1528. aastal esitatud läänistusüriku alusel olevat Taani kuningas Canutus (Knut) andnud rüütel Odward Lodele juba aastal 1196 truu teenistuse eest võitluses paganate vastu Eestimaal järgmised mõisad: Wolljell, Kyde, Lechts, Pödes, Isen, Kochtel und Pall.

Ordu oli sunnitud Lodede Koluvere maad hiljem piiskopkonnale tagastama, kuid Johannes de Lode pojad Odewarus Lode ja Henricus Lode, kes ei soovinud Saare-Lääne piiskopile alluda, rajasid Koluvere linnuse, et kindlustada oma võim Kullamaa kihelkonnas. Modena Wilhelmi palvel vallutasid ordurüütlid Koluvere ja tagastasid selle piiskopile. Vennad Loded põgenesid Taanile kuulunud Põhja-Eestisse ja asusid Taani kuninga teenistusse.

Lode aadlisuguvõsa oli immatrikuleeritud Liivimaa (1747, nr 7), Eestimaa (1746, nr 31), Saaremaa (1741, nr 54), Rootsi (1631, nr 173) ja Soome (1818, nr 10) rüütelkonda.

Lodedele kuulusid Eestis eri aegadel Kukruse, Pahkla, Vana-Sõtke, Meriküla, Kohtla, Kalvi, Sompa, Kelba, Tatruse, Idavere, Vihula, Loona, Aseri ja mitmed teised mõisad.

Suguvõsa liikmeid

Kukruse liin
Frommhold Johansson Lode, Kukruse (Kuckers), Sõtke (Sottkull) ja Meriküla (Merreküll, Möreküll) mõisaomanik.
Hans Lode (surnud 1631), Rootsi kuninglik kammerjunkur, Cesvaine kihelkonnas asunud Lode mõisa (Lodenhof või Tylen) omanik, immatrikuleeriti 1631. aastal Lode från Livland nime all Rootsi rüütelkonda.
Gerhard Lode (1606–1659), Hans Lode poolvend, Kristiina kammerhärra ja tallmeister, ning 1631. aastal Lode från Livland nime all Rootsi rüütelkonda immatrikuleeritud Kukruse mõisaomanik.
Gustav von Lode (1633–1705), ajaloolane ja Rootsi ooberst 
Otto Johann von Lode (sündis u.1662), Liivimaa armee kindraladjutant, 1708–1709 viibis Vene vangistuses
Odwart Heinrich von Lode (sündis 1668), Taani haru esivanem, abiellus 1694 Dithmarschenis Ribest (Ripen) pärit Elin Jensdatteriga.
Gustav de Lode vanem (1694–1742), kunstnik.
Gustav de Lode noorem (1720–1752), vasegraveerija.
Odvardt Helmoldt de Lode (u.1726–1757), vasegraveerija.
Ernst Johann von Lode (1637–1700), Tarakvere (Terrastfer) mõisaomanik Liivimaal, ooberstleitnant, Kalmari komandant ja asehaldur. 
Gerhard von Lode (maetud 1711), Kukruse ja Vana-Sõtke mõisnik, Tartu õuekohtu asepresident ja maanõunik. Eestimaa rüütelkonna peamehe Dietrich Taube väimees ja krahv Arvid Horni (1664–1742) õemees.
Diedrich Johann von Lode (1670–1744), Saksi ooberstleitnant, viimane Lode suguvõsast Kukruse mõisnik.
Jürgen Johann von Lode (1647–1676), Kukruse ja Vana-Sõtke mõisnik, Rootsi ooberstleitnant, langes Lundi lahingus.

Ereda liin

Röttger Lode (surnud 1653), Pahkla (Pachell) mõisaomanik.
Reinhold Lode (surnud 1699), Pahkla mõisaomanik.
Jürgen Johan Lode (1661–1730), Rootsi sõjaväelane (kindralmajor), Narva piiramise järel 1704 kuni 1719 sõjavangina Moskvas, Helsingi ja Hamina (Fredriksham) komandant, Pahkla pärushärra (müüs selle 1724 Hans Heinrich Fersenile).
Otto Vilhelm Lode (1704–1776), Rootsi ooberstleitnant, abiellus Agneta Fleming af Liebelitziga.
Göran Vilhelm Lode (1741–1799), Rootsi ametnik, Vaasa ja Turu õuekohtu president.
Reinhold Johan Lode (1716–1793), Rootsi ooberstleitnant, abiellus Charlotta Leonharda Leijonhufvudiga.
Karl Leonhard Lode (1752–1808), Rootsi sõjaväelane, tegelaskuju Runebergi "Lipnik Ståli lugudes", abiellus 1791 Eva Sofia Tawastiga.

Kohala liin
Reinhold Lode, Rohu (Rocht) ja Kohala (Tolks) mõisnik, Harju-Viru rüütelkonna peamees 1561

Saaremaa liin
Georg von Lode (1786–1844), Venemaa kolleegiuminõunik
Eduard von Lode (Эдуард Егорович фон Лоде; 1816–1889), Venemaa kammerhärra ja salanõunik
Alexis von Lode (1817–1888), Venemaa kindralmajor

Vaata ka
Lodenrode ja Koila

Viited

Kirjandus 
SKS (Edgar V. Saks). Vanim eesti päritoluga aadlisuguvõsa ja selle elukäik. Eesti Päevaleht, 27. juuli 1974, nr. 58, lk. 3.
August Wilhelm Hupel: "Materialien zu einer liefländischen Adelsgeschichte, nach der bey der letzten Matrikul-Commission angenommenen Ordnung. Nebst andern kürzern Aufsätzen etc.". Der Nordische Miscellaneen, Volumes 15–17, Riga: Hartnoch, 1788,  lk.116–122 Andmed ESTERis

Genealogisches Handbuch der baltischen Ritterschaften, Teil 2, 1.2: Estland, Görlitz, 1930, lk.680–711 Parandused lk.22
Genealogisches Handbuch der Oeselschen Ritterschaft, 1935, lk.533–540 Parandused lk.691–692

 
Rootsi aadlisuguvõsad
Soome aadlisuguvõsad
Eestimaa aadlisuguvõsad
Eestimaa matrikliaadel
Liivimaa aadlisuguvõsad
Saaremaa aadlisuguvõsad
Saaremaa matrikliaadel